*Norske Trevarer representerer nærmere 300 selvstendige norske trevarebedrifter som lager innredning i tre. Vi har nærmere 4600 dyktige medarbeidere, 10,8 milliarder i omsetning og 170 lærlinger.*  

**Mindre skjerm og mer sløyd - la barna skape**

Mange foreldre har uttrykt bekymring om at barna bruker for mye skjerm i skolen. Vi skal ikke uttale oss om alle utfordringene ved skjerm, men heller snakke om løsningene. Og en løsning som allerede har stått sin prøve i norsk skole, kjenner vi godt: sløyd! Et fag hvor elever kan oppleve mestring og trene andre ferdigheter enn en ganske teoritung skole. Et fag hvor elever som ellers kan ses som et problem eller har for mye energi kan få utfolde seg og vise seg fram på en helt annen måte. Et fag vi som er voksne i dag alle husker, hvor vi fikk skape noe helt unikt. Men samtidig som at skjermbruken har eksplodert i norsk skole, har sløydsalene råtnet på rot, og ordet sløyd tatt ut av læreplanen.

Det er nesten sjokkerende hvor lite praktisk håndverk barn og unge møter hjemme og på skolen. En stor andel av elevene som begynte på bygg og anleggsfag på videregående i en av Norges største byer, hele 70 prosent hadde faktisk aldri rørt en hammer.

Sløyd er den perfekte måten å dyrke kreativiteten på. Du får en øyeblikkelig følelse av mestring når du har laget noe fint med hendene dine. Og det beste er at du lærer hele veien. Læringskurven er ikke bratt og skremmende, men lett å forholde seg til.

Historien om sløyd går langt tilbake. Håndarbeidsfagene ble gradvis introdusert i skolen på 1850-tallet. I 1889 ble de til og med obligatoriske for byfolkeskolen. Så dette er en tradisjon med dypt rotfeste i Norge.

Når du jobber med konkrete materialer, åpnes en verden av refleksjon og fantasi. Forholdet mellom hodet og hendene når du jobber praktisk, gir deg rom til å tenke på en løsningsorientert og kritisk måte, ikke bare for sløyd, men også for andre fag i skolen, og ting i livet.

Og sløyd handler ikke bare om å lage fine gjenstander. Trearbeid, for eksempel, er en ferdighet som er utrolig nyttig i mange yrker som dekker samfunnets behov.

Tenk på forbrukersamfunnet vi lever i. Alt kan kjøpes billig, men vi har glemt kunsten å reparere. Det er som om det er et gap mellom skaperen og brukeren av tingene våre. Vi har blitt fremmedgjort fra våre egne omgivelser.

Derfor er kunst og håndverk så viktig! Det gir en inngangsport til praktiske ferdigheter som utvikler også de som primært vil jobbe med skjerm resten av arbeidslivet. Elevene får erfaring med å lære på en annen måte enn bare via Ipadden.

Det er på tide å innse at vi har sviktet våre barn i altfor mange år ved å nedprioritere håndverksfagene i skolen. Nå er det på tide at disse fagene oppprioriteres. La oss gi barna våre muligheten til å skape, lære og utvikle seg gjennom sløyd og kunst og håndverk. Det er veien til en bedre skole. Vi er derfor glade for at det er bevilget 127 millioner i statsbudsjettet til utstyr for en mer praktisk opplæring i skolen, herunder sløyd. Vi håper dette bare er en begynnelse fordi det er et kritisk behov for å oppgradere sløydsalene rundt om i det ganske land og gjenetablere salene hvor de er lagt ned.